**1. függelék 14/2015. (VI. 25.) önkormányzati rendelethez**

**SZENDRŐ VÁROS ÖNKORMÁNYZATÁNAK TULAJDONÁBAN LÉVŐ**

**PIAC ÜZEMELTETÉSÉNEK SZABÁLYZATA**

Szendrő Város Önkormányzatának Képviselő-testülete a vásárokról, a piacokról, és a bevásárlóközpontokról szóló 55/2009. (III.13.) Kormányrendelet alapján az alábbi szabályzatot alkotja.

ÁLTALÁNOS RENDELKEZÉSEK

1. Szendrő Város Önkormányzata erre kijelölt, tulajdonában álló területein vásárokat és piacokat tart fenn (a továbbiakban: Fenntartó).

2. A vásárok és piacok üzemeltetését a Szendrői Gazdasági Műszaki Ellátó és Szolgáltató Szervezet látja el. (a továbbiakban: Üzemeltető)

3. A Szabályzat hatálya Szendrő Város területén kijelölt piac, vásártér területére terjed ki.

4. A Szabályzatban rögzített szabályok vonatkoznak minden olyan természetes és jogi személyre, akik a vásár és piacteret üzemeltetik, használják, igénybe veszik.

5. A vásárokra vonatkozó szabályok betartását Üzemeltető ellenőrzi.

6. Üzemeltető köteles a piacon történő, tudomására jutott bármilyen rendbontás, illetve baleset esetén a hatáskörrel és illetékességgel rendelkező hatóságot, szervezetet értesíteni.

A PIAC MŰKÖDÉSI RENDJE

7. Fenntartó az alábbi tulajdonában lévő területeket biztosítja a piac, vásár megtartására:

**országos kirakodó vásár:** Szendrő, Kovács út 2. (701 hrsz.) alatti 1 ha 0490 m2 terület

**őstermelők és alkalmi árusok részére a kirakodás és árusítás**: Szendrő, Kovács út 2. (734 hrsz.) alatti 576 m2 terület

8. Nyitvatartási idő:

**országos kirakodó vásár:**

minden hónap második keddje,

**őstermelők és alkalmi árusok részére a kirakodás és árusítás**:

Hétfő: 8-12 óra

Kedd: 8-12 óra

Szerda: 8-12 óra

Csütörtök: 8-12 óra

Péntek: 8-12 óra

Szombat: 8-12 óra

9. Üzemeltető a vásár és piac tartása érdekében rendelkezésére bocsátott ingatlanon jól látható jelöléssel határolja le az értékesítésre szánt területet.

10. Üzemeltető az értékesítési területeket sorszámmal látja el. A sorszámok szerint naprakész nyilvántartást vezet a piacon kereskedelmi tevékenységet végzőkről.

11. Az egyes árusító sorok közötti távolságot oly módon kell kialakítani, hogy a szabadon hagyott területen szükség esetén veszélyhelyzetet elhárító gépjármű közlekedni tudjon.

12. A piac 200 méteres körzetében egyéb kirakodó, alkalmi árusító tevékenység végzése tilos.

13. A forgalomba hozható áruk köre:

A helyi termelői piacon az alábbi élelmiszerek hozhatók forgalomba:

a) a termelő saját gazdaságában előállított növényi eredetű alaptermékeket (zöldség, gyümölcs, virág);

b) a saját gazdaságában előállított mezőgazdasági termékből származó, nem hő kezelt, savanyított terméket és egyéb feldolgozott növényi eredetű terméket;

c) méz (lépes méz),

d) saját tenyésztésű, nevelésű állatból származó tejet, tejterméket, tojást;

e) vadon betakarított, összegyűjtött terméket vadon termő gomba kivételével,

f) termesztett gombát.

Kizárólag olyan termék forgalmazható, amely a vonatkozó jogszabályi követelményeknek megfelel, és életet, egészséget, vagyonbiztonságot nem veszélyeztet.

A HELYHASZNÁLAT ÉS DÍJA

14. A piacon, vásáron történő árusításért – a Szendrői lakóhellyel, tartózkodási hellyel rendelkező lakosok, termelők (a továbbiakban: helyi lakosok) kivételével - Üzemeltető részére meghatározott mértékű helypénzt kell fizetni.

15. A piacon a helyhasználat napi jellegű vagy tartós lehet. A tartós helyhasználat egy hónaptól egy évig terjedő időre vonatkozhat.

16. A napi helyhasználat jogának megszerzése – a 17. pont kivételével - a napi helypénz megfizetésével történik. A hely napi használata esetén fizetendő helypénzt a piac, vásár napján, a tevékenység megkezdését megelőzően az Üzemeltető helyszínen lévő képviselőjének kell fizetni.

A napi helypénz megfizetését az Üzemeltető által kiállított helyjegy igazolja, amelyet a napi helyhasználónak a piac zárásáig meg kell őriznie.

17. Helyi lakosok lakcímkártyájuk felmutatásával szereznek jogosultságot a vásáron, piacon történő értékesítésre. A helyhasználatra jogosító helyjegy a lakcímkártya ellenőrzését követően kerül helyi lakos részére átadásra.

18. A tartós helyhasználat jogának megszerzése a tartós helyhasználatért fizetendő díj egyösszegű megfizetésével, valamint a helyhasználat feltételeit tartalmazó helybiztosítási szerződés megkötésével történik.

19. A helyhasználat joga másra át nem ruházható.

20. A helypénz mértékét jelen szabályzat melléklete szabályozza azzal, hogy helyi lakosok (4 m2 területnagyságig) mentesülnek a helypénz megfizetése alól.

21. A helypénz összegét a helyhasználó által igénybe vett hely alapterületének nagysága alapján kell megállapítani. A hely alapterületének nagyságát négyzetméterben kell meghatározni. Minden megkezdett négyzetméter egész négyzetméternek számít.

AZ ÉRTÉKESÍTÉS SZABÁLYAI

22. A piacon kereskedelmi tevékenység csak a helybiztosítási szerződés birtokában a havi, vagy az éves helypénz megfizetésével, illetve a napi helypénz megfizetése, lakcímkártya felmutatása után kiállított és átadott helyjegy birtokában – a kijelölt helyen – folytatható.

23. A piac napi használatú területén és vásáron a helyfoglalás érkezési sorrendben történik.

24. A hely használója a számára kizárólag kijelölt helyet jelen szabályzat illetve – tartós helyhasználat esetén – a helybiztosítási szerződés rendelkezéseinek megfelelően, rendeltetésszerűen köteles használni.

25. A kereskedő a részére kijelölt árusítóhelyet és annak nagyságát az Üzemeltető engedélye nélkül nem változtathatja meg.

26. Az árusítás során használatos piaci berendezési tárgyakat, pl.: sátor az árusítás végén az árus köteles elszállítani, kivéve, aki tartós helyhasználattal rendelkezik.

27. A hely napi használatának joga a piac, vásár nyitásától zárásáig tart. Ezen idő alatt a hely használója a helyjegyét köteles állandóan magánál tartani és ellenőrzés során felmutatni. A helyjegy hiánya esetén a helyhasználó köteles a napi helypénzt újra megfizetni.

28. A helypénz megfizetésének megtagadása esetén a hely napi használója az esedékes helypénz háromszorosát köteles megfizetni.

29. A piac és vásár területén elhelyezett áru megőrzése, kezelése és tárolása a hely használójának feladata. Az áru megromlásáért, értéke csökkenéséért vagy elvesztéséért a piac fenntartóját, üzemeltetőjét, illetve a vásár rendezőjét nem terheli felelősség, kivéve, ha feladatkörében jogellenesen járt el

30. Az árusító helyeket használaton kívüli göngyöleggel, és piaci tevékenységet nem szolgáló eszközökkel elfoglalni tilos.

31. A közlekedési útvonalat áruval, tárgyakkal terelni tilos. A közlekedési útvonalon értékesíteni, árut elhelyezni tilos.

32. Tilos a közönséget a vásárlásban és a közlekedésben bármilyen módon akadályozni, befolyásolni.

33. A piac és vásár területére állati erővel vontatott járművel behajtani tilos. Az e szabály megsértéséből eredő esetleges károkért a jármű tulajdonosa felel.

34. Gépjármű csak rakodás céljával hajthat be a piac és vásár területére. A rakodás befejezése után a járműnek a piac és az vásár területét azonnal el kell hagynia. A piac és vásár területét tilos jármű parkolására használni.

35. A helyhasználó az árusító helyen és annak közvetlen környékén köteles minden hulladékot az árusítás ideje alatt folyamatosan, valamint az árusítás befejezésekor összetakarítani. és a kijelölt hulladékgyűjtőbe elhelyezni. Eltérő magatartás esetén a helyhasználat joga megvonható.

36. A romlott, romlásnak indult és egyéb okból bűzt árasztó árut, anyagot a piacra bevinni, tárolni, értékesíteni tilos.

37. Aki a piac területét mérgező, fertőző, bűzt árasztó, undort keltő anyaggal beszennyezi azonnal köteles azt saját költségére eltávolítani, és az árusító hely fertőtlenítéséről gondoskodni. Eltérő magatartás esetén a helyhasználat joga megvonható.

38. Amennyiben a szennyeződés megszüntetéséről a szennyeződés okozója felhívás ellenére sem gondoskodik, az Üzemeltető a szennyező költségére eltávolítja azt.

39. A piac területén, robbanásveszélyes, gyúlékony anyag nem tárolható.

40. A piac területére kutyát bevinni – még pórázon és szájkosárral is – tilos, kivéve a vakvezető kutyát, valamint az őrző-védő szolgálatok és a fegyveres testületek szolgálatban lévő kutyáit.

41. A vásár és piac területén tüzet rakni tilos, mindenki köteles betartani az irányadó tűzvédelmi előírásokat.

42. A piac, vásár területén lévő építményeket, árusító helyeket megrongálni tilos.

43. A rendelet hatálya alá tartozó piaci területeken folytatott kereskedelmi és szolgáltatási tevékenységeknek meg kell felelni a jogszabályban előírt kereskedelmi, építésügyi, közegészségügyi, élelmiszerlánc-biztonsági, élelmiszerhigiéniai, állategészségügyi, növény-egészségügyi, környezetvédelmi, munkavédelmi és tűzvédelmi követelményeknek.

44. Ugyanaz az árusítóhely egy nap többször is kiadható, ha azt az előző használó kiürítette. Ebben az esetben az új használó is a teljes napi helypénzt köteles megfizetni. A helyjegy másra nem ruházható át.

45. Üzemeltető a nyitvatartási idő alatt jogosult és köteles a vásárokra és piacokra vonatkozó jogszabályok és egyéb hatósági előírások ellenőrzésére, és annak megsértése esetén a szükséges eljárás kezdeményezésére.

46. A helyhasználat megvonható, ha:

1. az árusító nem felel meg az árusításra vonatkozó jogszabályoknak,
2. az árusítóhely használatáért fizetendő helypénzt az erre irányuló felszólítást követően sem fizetik meg,
3. a béreltnél nagyobb területet használ,

az árusító olyan terméket forgalmaz, amely piacon, vásáron nem árusítható.

47. A helyhasználat megvonása független attól, hogy az árusító helyhasználati joggal rendelkezik-e, helypénzt fizetett-e. A már kifizetett helypénz sem részben, sem egészben nem jár vissza a szankcionált árusnak.

ÜZEMELTETŐ KÖTELEZETTSÉGEI

48. Üzemeltető biztosítja a piac, vásár működésének személyi és tárgyi feltételeit, Szendrő Város Önkormányzatának a helyi vásárról és piacról szóló rendelete alapján teljesíti a kiadásokat, beszedi a bevételeket.

49. Üzemeltető az üzemeltetés körében gondoskodik a Szabályzat piac hirdetőtábláján történő kifüggesztéséről, jelzi Fenntartó felé a Szabályzat módosításának szükségességét.

50. Üzemeltető gondoskodik az infrastrukturális létesítmények folyamatos karbantartásáról.

FENNTARTÓ KÖTELEZETTSÉGEI

51. Fenntartó éves költségvetésében megtervezi a piac működtetéséhez szükséges kiadásokat és bevételeket, lehetőségeihez mérten fejleszti a piacot.

52. Fenntartó meghozza a működéshez szükséges rendeleteket, határozatokat, a működés rendjét meghatározó Szabályzatot, szükség esetén módosítja.

53. Ellenőrzi a működést.

A Szabályzat 2015. július 1. napján lép hatályba és visszavonásig érvényes.

Szendrő, 2015.

Tomorszki István

polgármester

A Szabályzatot Szendrő Város Önkormányzatának Képviselő-testülete /2015. ( . .) rendeletével fogadta el.

**Melléklet**

**Árusítóhelyért fizetendő helypénz mértéke:**

A napi helypénz összege: 150 Ft+ÁFa/m2 /nap,

A havi helybiztosítás összege: 600 Ft+Áfa/m2,

Az éves helybiztosítás összege: 6500 Ft+Áfa/m2,

Az ünnepi vásáron fizetendő helypénz összege: 800 Ft/m2 /nap